Megérkezett a vasárnapi magyar koronavírus-jelentés: 43 új eset
43 újabb magyar állampolgárnál mutatták ki az új koronavírus-fertőzést (COVID-19), ezzel 4696 főre nőtt a hazánkban beazonosított fertőzöttek száma. Az elhunytak száma változatlanul 602 fő, 3499-en pedig már meggyógyultak. Az aktív fertőzöttek száma 595 fő. Az aktív fertőzöttek 34%-a, az elhunytak 60%-a, a gyógyultak 44%-a budapesti. 73 koronavírusos beteget ápolnak kórházban, közülük hatan vannak lélegeztetőgépen.
43 új esetre utoljára 81 napja, május 21-én volt példa. Bár az esetszám továbbra is nagyon alacsonynak mondható, az elmúlt napok jelentései egyértelműen a járvány terjedésének gyorsulásáról számolnak be. Éppen ezért rendkívül fontos, hogy az érvényben lévő, alacsony korlátozó intézkedéseket mindenki betartsa, hogy ne kelljen szigorúbb lépésekkel fékezni a járványt.
A gyorsabb terjedést mutatja az is, hogy az aktív esetek száma emelkedésnek indult és közel egy hónapos csúcson áll. Eszerint mára a hivatalos adatok szerint többen betegednek meg, mint ahányan felgyógyulnak Magyarországon.
A regionális bontás arra utal, hogy több egymástól független fertőzésről lehet szó, ezek egy része a hírekbe is bekerült. A pápai és a mecseknádasdi esetek a Veszprém, illetve Baranya megyei esetszámot emelték 5-5 fővel, ugyanennyivel nőtt a Vas megyei fertőzöttek száma is. A fővárosban 10 új megbetegedést regisztráltak, Bács-Kiskun megyében 4 új vírushordozót találtak.
járvány, koronavírus elhunyt,